מרכוס ויליאמס

מרכוס דארל ויליאמס (באנגלית: Marcus Darrell Williams; נולד ב-3 בדצמבר 1985) הוא כדורסלן עבר אמריקאי, אשר שיחק באופן פעיל בין השנים 2006–2019. לאורך ארבע עונותיו הראשונות בקריירה שיחק בליגת ה-NBA, בה רשם ממוצעים כוללים של 5.6 נקודות ו-2.8 אסיסטים למשחק.

==קריירת מכללות==
ויליאמס נולד וגדל בלוס אנג'לס, קליפורניה, ובשנת 2002 עבר ללמוד ב"אקדמיית אוק היל" היוקרתית אשר בווירג'יניה.

בשנת 2003 החל ללמוד באוניברסיטת קונטיקט, אולם במהלך שנתו הראשונה הושעה מקבוצת הכדורסל של האוניברסיטה בשל ציונייו הנמוכים. באותה עונה זכתה קונטיקט באליפות המכללות השנייה בתולדותיה, בהובלתם של השחקנים בן גורדון, אמקה אוקפור וצ'ארלי וילנואבה. בתחילת עונתו השלישית עם ה"האסקיז", 2005/2006, הושעה בשנית לאחר שנתפס גונב מחשבים ניידים ממעונות הסטודנטים. לאחר חזרתו לקבוצה, בדצמבר 2005, הציג יכולת טובה עם ממוצעים של 12.3 נקודות, 8.6 אסיסטים ו-3.9 ריבאונדים למשחק עד לסיום העונה.

==קריירת משחק==
===בליגת ה-NBA===
בדראפט ה-NBA{{כ}} 2006 נבחר ויליאמס על ידי ניו ג'רזי נטס, בבחירה ה-22, לצד שלושה מחבריו לקבוצה בקונטיקט אשר נבחרו אף הם בסיבוב הראשון של אותו הדראפט – רודי גיי (בחירה שמינית), הילטון ארמסטרונג (12) וג'וש בון (23). לאורך עונתו הראשונה ב-NBA שימש כמחליפו מהספסל של ג'ייסון קיד, ובסיומה נבחר לחמישיית הרוקיז השנייה של העונה, לאחר שהעמיד ממוצעים של 6.8 נקודות ו-3.3 אסיסטים למשחק – אשר בדיעבד היו שיאי הקריירה שלו.

ביולי 2008 הועבר ויליאמס בטרייד לגולדן סטייט ווריורס, תמורת בחירת דראפט עתידית. לאורך עונת שותף עם הווריורס בתשעה משחקים בלבד.

באוגוסט 2009 חתם על חוזה בממפיס גריזליס, ובמהלך עונתו היחידה במדיה קלע 4.3 נקודות בממוצע למשחק.

===מחוץ ל-NBA===
בקיץ 2010 עזב ויליאמס את ה-NBA, וחתם על חוזה בקבוצת יניסיי קרסנויארסק הרוסית. בעונתו היחידה בקבוצה הוביל את כל שחקני ליגת העל הרוסית עם ממוצע של 6.8 אסיסטים, אליהם הוסיף 14.8 נקודות למשחק.

בנובמבר 2011 הצטרף לקבוצת ג'יאנגסו דראגונס מהליגה הסינית, במדיה קלע 11.1 נקודות למשחק.

בעונת 2012/2013 שיחק עבור אוניקאחה מאלגה הספרדית, עמה השתתף לראשונה בקריירה ביורוליג. ב-53 משחקיו עם מלאגה בשתי הליגות קלע 9.6 נקודות בממוצע למשחק.

בקיץ 2013 עבר לשחק בלוקומוטיב קובאן הרוסית, אשר השתתפה אף היא ביורוליג.

באוגוסט 2014 חתם על חוזה בקבוצת הכוכב האדום בלגרד. בעונתו היחידה בקבוצה זכה עמה באליפות הליגה האדריאטית, באליפות הליגה הסרבית ובגביע הסרבי. ב-71 משחקיו עם הכוכב האדום בשלוש הליגות קלע 8.8 נקודות ומסר 4.4 אסיסטים בממוצע למשחק. במשחק מול גלאטסראיי ב-21 בנובמבר 2014 שבר ויליאמס את שיא היורוליג לסך אסיסטים במשחק בודד – עם 17 (שיא זה נשבר מאז מספר פעמים). בדצמבר 2015, לאחר שישה משחקים בעונת 2015/2016, עזב את הקבוצה.

בעונת 2016/2017 שיחק עבור בודוצ'נוסט פודגוריצה המונטנגרית, אשר השתתפה ביורוקאפ.

בין השנים 2017–2019 שיחק לתקופות קצרות בשולה באסקט מהליגה הצרפתית, ב"פירטאס דה קווברדיאס" מהליגה הפוארטו-ריקנית וברינו ביגהורנס/סטוקטון קינגס מליגת הפיתוח של ה-NBA.

==קישורים חיצוניים==

==הערות שוליים==

קטגוריה:כדורסלנים אמריקאים
קטגוריה:כדורסלנים אפרו-אמריקאים
קטגוריה:קליפורניה: כדורסלנים
קטגוריה:כדורסלני אוניברסיטת קונטיקט
קטגוריה:בחירות דראפט של ניו ג'רזי נטס
קטגוריה:כדורסלני ניו ג'רזי נטס
קטגוריה:כדורסלני גולדן סטייט ווריורס
קטגוריה:כדורסלני ממפיס גריזליס
קטגוריה:כדורסלני יניסיי קרסנויארסק
קטגוריה:כדורסלני אוניקס קאזאן
קטגוריה:כדורסלני ג'יאנגסו דרגונס
קטגוריה:כדורסלני אוניקאחה מאלגה
קטגוריה:כדורסלני לוקומוטיב קובאן
קטגוריה:כדורסלני הכוכב האדום בלגרד
קטגוריה:כדורסלני בודוצ'נוסט פודגוריצה
קטגוריה:כדורסלני שולה באסקט
קטגוריה:כדורסלני רינו ביגהורנס
קטגוריה:אמריקאים שנולדו ב-1985